
35.
Par Ķeipenes pamatskolas direktora atbrīvošanu no amata

Pamatojoties uz Ogres novada pašvaldības (turpmāk – Pašvaldība) domes 2025. gada 27. novembra lēmumu “Par vispārējās vidējās izglītības iestādes izveidi, reorganizējot Taurupes pamatskolu, Ķeipenes pamatskolu un Madlienas vidusskolu”, Ogres novada pašvaldības domes 2026. gada 26. marta lēmumu “Par vispārējās vidējās izglītības iestādes nosaukumu” un Ogres novada pašvaldības domes 2026. gada 28. maija lēmumu “Par Ogres novada pašvaldības iekšējo noteikumu Nr. 11/2026 “Madlienas vidusskolas nolikums” izdošanu”, tiek likvidēts Ogres novada pašvaldības Ķeipenes pamatskolas direktora amats.
Madlienas vidusskola, kas savu darbību sāka 2026. gada 3. augustā, ir Taurupes pamatskolas, Ķeipenes pamatskolas un Madlienas vidusskolas tiesību un saistību pārņēmēja.
Saskaņā ar Pašvaldību likuma 10. panta pirmās daļas 10. punktu tikai dome var atbrīvot no amata pašvaldības iestāžu vadītājus.
Pašvaldības 2026. gada 7. augusta vēstulē Nr. 2-5.3/3 “Par darba tiesisko attiecību turpināšanu” Ķeipenes pamatskolas direktore Agnese Lepse tika uzaicināta informēt Ogres novada pašvaldību par amata vienību, kurā vēlētos turpināt darba tiesiskās attiecības (izņemot Madlienas vidusskolas direktora amatu, kur amatpersona iecelta saskaņā ar Ogres novada pašvaldības domes 2026. gada 30. aprīļa lēmumu), izvērtējot savu atbilstību, tai skaitā izglītību un kvalifikāciju, profesionālo pieredzi, zināšanas un prasmes.
Ķeipenes pamatskolas direktore Agnese Lepse 2026. gada 9. augusta atbildes vēstulē (reģistrēta Pašvaldībā 2026. gada 10. augustā ar Nr. 2-4.5/945) nav piekritusi darba tiesisko attiecību turpināšanai Pašvaldībā.
Saskaņā ar Darba likuma 101. panta pirmās daļas 9. punktu darba devējam ir tiesības rakstveidā uzteikt darba līgumu, vienīgi pamatojoties uz apstākļiem, kas saistīti ar darbinieka uzvedību, viņa spējām vai ar saimniecisku, organizatorisku, tehnoloģisku vai līdzīga rakstura pasākumu veikšanu uzņēmumā, ja tiek samazināts darbinieku skaits, savukārt saskaņā ar šā panta ceturto daļu uzteikt darba līgumu šā panta pirmās daļas 6., 7., 8. vai 9. punktā minēto iemeslu dēļ ir atļauts, ja darba devējam nav iespējams darbinieku ar viņa piekrišanu nodarbināt citā darbā tai pašā vai citā uzņēmumā. 
Ņemot vērā, ka Pašvaldībai nav iespējams Agnesi Lepsi ar viņas piekrišanu nodarbināt citā darbā tai pašā vai citā Pašvaldības iestādē, kas atbilstu viņas izglītībai, kvalifikācijai, profesionālajai pieredzei, zināšanām un prasmēm, ir uzsakāms ar Agnesi Lepsi noslēgtais darba līgums, pamatojoties uz Darba likuma 101. panta pirmās daļas 9. punktu – tiek samazināts darbinieku skaits.
Saskaņā ar Darba likuma 101. panta sesto daļu pirms darba līguma uzteikšanas darba devējam ir pienākums noskaidrot, vai darbinieks ir darbinieku arodbiedrības biedrs.
2026. gada 10. augustā Ķeipenes pamatskolas direktore Agnese Lepse sniedza informāciju, ka viņa nav arodbiedrības biedre. 
Ņemot vērā iepriekš minēto un pamatojoties uz Pašvaldību likuma 10. panta pirmās daļas 10. punktu, Izglītības likuma 17. panta trešās daļas 2. punktu un Darba likuma 101. panta pirmās daļas 9. punktu, ceturto daļu un 112. panta pirmās daļas 2. punktu,

1. Atbrīvot Agnesi Lepsi no Ķeipenes pamatskolas direktores amata, ievērojot Darba likumā noteikto darba devēja uzteikuma termiņu.
2. Uzdot Ogres novada pašvaldības izpilddirektoram sagatavot un nosūtīt Agnesei  Lepsei darba līguma uzteikumu.
3. Kontroli par lēmuma izpildi uzdot Ogres novada pašvaldības izpilddirektoram.


(Sēdes vadītāja,
domes priekšsēdētāja A. Kraujas paraksts)

